
  Túto knihu venujem svojej dcére Jessice, pre ktorú som ju napísal a ktorá bola mojou najväčšou inšpiráciou. Ďalej ju venujem svojim čitateľom, ktorí mi v priebehu rokov svojimi otázkami a komentármi pomáhali pochopiť, čo všetko chcú a potrebujú vedieť ľudia ašpirujúci na finančnú nezávislosť.


  NA ZAČIATOK


  Všetky myšlienky a námety obsiahnuté v tejto knihe predstavujú moje názory, ktoré vychádzajú z toho, čo mi v minulosti fungovalo a na čom som sa popálil. Je možné, že tento prístup sa mi v budúcnosti už neosvedčí, a možno nepomôže ani vám.


  Hoci dúfam, že vám v tejto knihe zodpoviem niektoré vaše otázky a poskytnem cenné rady, nie je možné, aby som dokonale poznal osobnú situáciu a potreby každého jedného čitateľa. V knihe citujem rôzne zákony a nariadenia, uvádzam konkrétne výšky pomerov nákladov podielových fondov, daňové pásma, limity pre príspevky do investičných účtov a podobne. Aj keď všetky tieto údaje boli počas aktualizácie tohto vydania podľa môjho najlepšieho vedomia a svedomia správne, mohli sa zmeniť, kým sa kniha dostala do vašich rúk. No keďže pomocou nich primárne ilustrujem širšie koncepty, o ktorých píšem, vôbec na nich nezáleží. Ak sú však tieto čísla pre vašu situáciu dôležité alebo vás zaujímajú zo zvedavosti, neváhajte si vyhľadať tie najaktuálnejšie usmernenia a hodnoty.


  Hoci sme s vydavateľom vynaložili maximálne úsilie, neposkytujeme žiadne záruky týkajúce sa presnosti, aktuálnosti, vhodnosti či správnosti akýchkoľvek informácií v tejto knihe a nezodpovedáme za žiadne chyby, opomenutia, oneskorenie v týchto informáciách ani za akékoľvek straty, ujmy či škody vzniknuté ich zobrazením alebo používaním. Všetky informácie sú poskytované tak, ako sú.


  Za svoje voľby ste zodpovední jedine vy sami. Tu žiadne záruky neexistujú.


  PREDSLOV


  Na svete nie je núdza o vedomosti, ktoré by ste mali ovládať, ani o knihy na tieto témy. Každá jedna informácia, akú si len viete predstaviť, na vás už čaká v nejakej knihe. Alebo v celom regáli kníh. Doparoma, už len knihami o investovaní by ste zaplnili celé podzemné parkovisko, a keby ste vyliezli, ešte stále by sa našli nejaké nové.


  Problém je v tom, že väčšina týchto kníh je nudných, takže nakoniec ich len odložíte so záložkou na strane 25 a nikdy sa k nim nevrátite. Prišiel som na to, že ani s tými najlepšími schopnosťami a úmyslami sa väčšine autorov kníh o investovaní do akcií nedarí písať pútavo. Úmorne to naťahujú alebo sú ich odseky také suché a nahustené, že sa pristihnete, ako pol hodiny čítate zas a znova ten istý úsek, zatiaľ čo mysľou ste pri niečom oveľa zaujímavejšom.


  JL Collins tento starý štýl písania o investovaní absolútne zavrhol. Vytvoril dielo, ku ktorému sa v mysli chcete vracať, keď už vás nudí čítať o akciách. Namiesto ezoterických rovníc o meraní koeficientu alfa v porovnaní s koeficientom beta prirovnáva celý akci­ový trh k obrovskému krígľu piva a vysvetľuje, prečo sa stále oplatí ho kúpiť, aj keď prichádza s nepredvídateľným množstvom peny.


  Rozpráva príbehy pri pomyselnom táboráku, ktoré sú náhodou presne o tom, čo ste sa najviac chceli dozvedieť, a vaše nové vedomosti prichádzajú len ako príjemný vedľajší produkt.


  Presne toto sa stalo pred niekoľkými rokmi v reálnom živote, keď JL začal písať sériu blogov o dobrom investovaní. Čítal som ich, hneď ako čerstvo vychádzali, a boli také zaujímavé, že som ich začal odporúčať vlastným čitateľom. Tým sa tak veľmi zapáčili, že ich posúvali ďalej. Počty čitateľov dosiahli tisíce a následne státisíce.


  Chýry o Stock Series sa šírili ďalej (a šíria sa doteraz), pretože ľudia ich skutočne radi čítajú. Autor má bezpochyby aj technické zručnosti, ktoré náležite demonštruje vo svojom obdivuhodnom finančnom živote. Ale čitatelia sa k nemu nevracajú preto, aby sa kochali jeho technickou mágiou – sú tam, aby si vychutnali oheň a vypočuli dobrý príbeh.


  Myslím si, že práve tieto úžasné ohlasy motivovali JL, aby prepísal a rozšíril svoje skvelé Stock Series do ešte lepšej knihy. Jednoduchá cesta k bohatstvu je revolučné dielo o investovaní do akcií (a vo všeobecnosti o dobrých financiách), pretože ho skutočne dočítate, bude vás baviť a lekcie z neho, ktoré okamžite zavediete do praxe s vlastnými peniazmi, vám padnú na úžitok.


  Odľahne vám, keď si prečítate, že môžete byť úspešní, aj keď budete celý život držať len jeden jediný fond vo Vanguarde*. Ak chcete, môžete si rozšíriť svoje pole pôsobnosti a pridať si niečo sofistikovanejšie. Nič však nestratíte, keď sa budete držať jednoduchosti – práve naopak.


  Aj keď po nej kráča len málo ľudí, prišiel som na to, že cesta k bohatému životu je jednoduchá a celkom zábavná. Preto je jasné, že aj kniha o nej bude niesť rovnaké kvality. A táto ich určite má.


  


  Peter Adeney


  Alias Mr. Money Mustache


  Colorado, jún 2016


  PODOBENSTVO O MNÍCHOVI A MINISTROVI


  Keď dvaja blízki priatelia z detstva vyrástli, každý sa pobral svojou cestou. Z jedného sa stal pokorný mních, z druhého bohatý a mocný kráľov minister.


  Po rokoch sa stretli. Keď si rozprávali o svojich životoch, objemnému ministrovi (vo svojom najlepšom šate) prišlo vychudnutého a chatrného mnícha ľúto. V dobrej viere pomôcť hovorí:


  „Vieš, keby si sa naučil uspokojiť kráľa, nemusel by si žiť na ryži a fazuli.“


  Mních odpovedá.


  „Keby si sa naučil žiť na ryži a fazuli, nemusel by si uspokojovať kráľa.“


  Väčšina z nás je niekde medzi tým. Za mňa je lepšie priblížiť sa k mníchovi.


  ZAČIATKY


  Keď sa načiahnete za hviezdou,

  nemusíte ju dosiahnuť. Ale ani neskončíte

  s hrsťou plnou blata.


  Leo Burnett


  AKO SME SA SEM DOSTALI


  V rukách držíte upravené vydanie knihy, ktorá vzišla z môjho blogu. Vychádza zo série listov venovaných mojej vtedy tínedžerskej dcére Jessice. Rozoberal som v nich rôzne témy (väčšinou peniaze a investovanie), na ktoré ešte nebola pripravená.


  Keďže peniaze sú najmocnejší nástroj na zvládnutie tohto komplikovaného sveta, ktorý sme si vytvorili, je nevyhnutné, aby sme im porozumeli. Ak sa rozhodnete ich pochopiť, peniaze sa stanú úžasným sluhom. Ak nie, budete im slúžiť vy.


  „Ale, oci,“ povedalo mi raz moje dievčatko, „viem, že peniaze sú dôležité. Len na ne nechcem myslieť celý svoj život.“


  Otvorilo mi to oči. Ja financie milujem. Lenže väčšina ľudí má na práci lepšie veci ako márniť svoj drahocenný čas premýšľaním o peniazoch. Musia stavať mosty, liečiť choroby, dohodovať sa, liezť na hory, vytvárať technológie, učiť deti, zakladať a budovať firmy.


  Bohužiaľ, pre takéto nevinné zanedbávanie financií sa z vás stávajú potenciálne obete šarlatánov finančného sveta. Ľudí, ktorí investovanie nekonečne komplikujú, pretože čím je zložitejšie, tým viac zarobia a my viac zaplatíme. Takto ste hodení do ich otvorenej náruče.


  Tu je dôležitý fakt: zložité investičné nástroje existujú iba na to, aby vynášali tým, ktorí ich vytvorili a predávajú. Okrem toho sú pre investora nielenže nákladnejšie, ale aj menej efektívne.


  V mojich listoch, blogoch a teraz aj v oboch vydaniach tejto knihy sa zachovali tri kľúčové princípy:


  


  1. Míňajte menej, ako zarábate.


  2. Zvyšok investujte.


  3. Vyhýbajte sa dlhu.


  


  Ako som už od začiatku radil svojej dcére: riaď sa týmito pravidlami a skončíš bohatá, a to nielen finančne.


  Na nasledujúcich stranách sa budem všetkým týmto princípom venovať podrobnejšie. Kým sa do toho pustíme, možno bude užitočné poznať moje pozadie.


  MÔJ PRÍBEH: NIKDY MI NEŠLO O DÔCHODOK


  Snaha o dosiahnutie finančnej slobody pre mňa nikdy nebola o odchode do dôchodku. Rád pracujem a svoju kariéru si užívam. Išlo mi o to, mať na výber. Môcť povedať nie. Mať Fuck You Money a slobodu, ktorú ponúkajú.


  Začal som pracovať ako trinásťročný (aj skôr, ak rátate podomový predaj mucholapiek a zber zálohovaných fliaš). Poväčšine som mal svoju prácu rád a vždy som rád dostával aj výplatu.


  Od začiatku som prirodzene šetril. Vidieť, ako moje peniaze narastajú, bolo omamné. Neviem presne, ako sa to začalo. Možno to mám v sebe zakódované. Možno to bolo tým, že ma mama nalákala na predstavu červeného kabrioletu, ktorý si budem môcť kúpiť po dovŕšení šestnástich rokov, aj keď sa to nakoniec nenaplnilo.


  Pred mojimi šestnástimi narodeninami zlyhalo otcovo zdravie a krátko nato aj jeho firma. Moje úspory išli na zaplatenie vysokej školy a dostal som lekciu, že žijeme vo finančne neistom svete. Kabriolety prídu až neskôr. Dodnes ma udivuje, keď čítam o tom, ako nejakého chlapíka v strednom veku po dvadsiatich rokoch vyhodia z práce a on sa okamžite ocitne na mizine. Ako to niekto môže dopustiť? Takto to dopadne, keď sa človeku nepodarí naučiť sa hospodáriť s peniazmi.


  Ešte pred tým, ako som vôbec počul o tom výraze, som vedel, že túžim po Fuck You Money. Ak ma pamäť neklame, táto fráza pochádza z románu Jamesa Clavella Noble House a v okamihu, keď som si ho prečítal, získal som hmatateľný cieľ s nezabudnuteľným menom.


  V danom románe si jedna mladá žena zaumieni zaobstarať vlastné Fuck You Money. Má tým na mysli dosť peňazí na to, aby bola absolútne oslobodená od požiadaviek ostatných a mohla so svojím životom a časom robiť, čo len chce. Jej cieľ je desať miliónov – oveľa viac, ako stačí na dosiahnutie obyčajnej finančnej nezávislosti. Aspoň pre mňa. Oplatí sa mať v sebe kúsok mnícha.


  Ďalšia vec, ktorú som si rýchlo uvedomil, bola, že finančná nezávislosť je nielen o peniazoch, ale aj o schopnosti žiť skromne – ako opisuje naše úvodné podobenstvo.


  Na rozdiel od daného románu pre mňa „dostatočné“ množstvo Fuck You Money nemusí nevyhnutne stelesňovať peniaze, z ktorých vyžijem do konca života. Niekedy to môže byť suma, ktorá postačí len na to, aby si človek na chvíľu vydýchol. Prvýkrát som sa k tomu dopracoval vo veku dvadsaťpäť rokov, keď sa mi podarilo po dvoch rokoch s príjmom 10 000 dolárov ročne nasporiť slušnú sumu 5 000 dolárov.


  Bola to moja prvá „profesionálna“ práca a po vysokej škole som ju hľadal dlhé dva roky, počas ktorých som sa živil namáhavou robotou za minimálnu mzdu. Lenže ja som chcel cestovať. Chcel som sa pár mesiacov len tak poflakovať po Európe. Zašiel som k šéfovi a vypýtal si štyri mesiace neplateného voľna. V tých časoch to bolo neslýchané. Odmietol ma.


  Vtedy som predpokladal, že o pracovných vzťahoch sa nediskutuje. Vy požiadate – váš zamestnávateľ sa rozhodne a odpovie vám. Vybavené.


  Odišiel som domov a asi týždeň som o tom premýšľal. Akokoľvek som si tú prácu obľúbil a bez ohľadu na to, aké ťažké by bolo nájsť si ďalšiu, dal som výpoveď. Chcel som ísť do Európy. Potom sa stalo niečo pozoruhodné. Môj šéf mi povedal: „Neunáhli sa. Ešte sa porozprávam s majiteľom.“


  Keď sa situácia upokojila, dohodli sme sa na šesťtýždňovej dovolenke, ktorú som strávil bicyklovaním po Írsku a Walese.


  A hoci som si sprvu neuvedomil, že o niečom takom sa dá dohovoriť, rýchlo som sa to naučil. Následne som si ešte vyžiadal každoročnú mesačnú dovolenku, ktorú som dostal. A to ma nasledujúci rok priviedlo do Grécka. Otvorilo mi to oči. Nielenže mi Fuck You Money zaplatili za výlet, ešte mi dali aj priestor vyjednávať. Už nikdy nebudem otročiť.


  Odvtedy som dal výpoveď v štyroch ďalších zamestnaniach a raz ma vykopli. Bez práce som zostal najkratšie tri mesiace a najdlhšie päť rokov. Zakaždým som buď plánoval zmeniť svoje kariérne smerovanie, sústrediť sa na kúpu firmy, alebo cestovať, a keď ma vyhodili, nemal som žiaden cieľ.


  Počas týchto, ehm, neplatených dovoleniek sa narodila aj moja dcéra. Tak to chodí, keď máte veľa voľného času. Teraz je už dospelá, ale z detstva si pamätá otca, ktorý pracoval osemnásť hodín denne, aj otca, ktorý vyspával a nevedel, do čoho pichnúť. Vždy však vedela, že vo väčšine prípadov som robil presne to, čo som v tom čase chcel.


  Dúfam, že ju tieto skúsenosti naučili, aké cenné je mať peniaze a radosť z práce, keď k nej nie ste prakticky pripútaní.


  Keď mala asi dva roky, jej mama sa vrátila do školy. Bolo to práve v období, keď som hľadal firmu na odkúpenie a mal som veľa voľného času.


  Zatiaľ čo jej mama trávila večery na univerzite, s dcérou sme celé hodiny dookola pozerali Levieho kráľa. Ten film som videl azda viackrát ako všetky filmy dokopy. Ešte stále sa smejeme pri spomienke na veže zo šáločiek a domčeky zo stavebníc, ktoré sme poskladali. Tieto hodiny spoločného času vytvorili základ nášho vzťahu, ktorý je pre nás taký cenný.


  Aj keď som v tom čase nemal príjem, rozhodli sme sa, že moja žena odíde z práce a zostane v domácnosti. A hoci sa jej táto myšlienka pozdávala, bolo to pre ňu veľmi náročné. Podobne ako ja pracovala od detstva a milovala prácu. Mala pocit, že bez práce nebude ničím prispievať.


  „Máme Fuck You Money,“ povedal som. „Nezaujímajú nás luxusné autá či väčší dom. Keby si aj naďalej pracovala, čo také by sme si za tie peniaze mohli kúpiť, čo by malo väčšiu hodnotu ako to, že si doma s našou dcérou?“


  V takomto svetle bola voľba jednoduchá. Odišla z práce. Bol to zďaleka ten najlepší „výdavok“, aký sme urobili. Samozrejme, znamenalo to, že sme nemali žiaden pracovný príjem. No paradoxne za tie tri roky, počas ktorých sme nepracovali, hodnota nášho majetku vzrástla. Vtedy sme si prvýkrát plne uvedomili, že už nemáme len Fuck You Money. Stali sme sa finančne nezávislými.


  Pokiaľ ide o mňa, nepodarilo sa mi nájsť podnik, ktorý by som kúpil, ale moje hľadanie sa premenilo na konzultačnú prácu a po pár rokoch si ma najal jeden klient za viac peňazí, ako by som zarábal v práci, ktorú som pred rokmi opustil. Taká je cena zlyhania v Spojených štátoch.


  Keď sme sa presťahovali do New Hampshiru, moja žena pracovala ako dobrovoľníčka v knižnici na základnej škole, ktorú navštevovala naša dcéra. Ich rozvrh sa, samozrejme, dokonale zhodoval. Po pár rokoch jej škola ponúkla platenú prácu. Nebola to síce korporátna pozícia, na aké bola zvyknutá, ale práca bola bezstarostná a zábavná. Ani na sekundu nezaváhala.


  Počas desaťročí trvania nášho manželstva väčšinu času pracoval aspoň jeden z nás. Tak sme šikovne vyriešili problém zdravotného poistenia. Začiatkom deväťdesiatych rokov, keď sa nám pár rokov prelínalo obdobie nezamestnanosti, sme si kúpili zdravotné poistenie proti vážnym zdravotným problémom s vysokou spoluúčasťou. Bolo to už príliš dávno, takže detaily si nepamätám, ale dnes sú už aj tak irelevantné. Presne po takomto poistení by sme však siahli opäť, keby sa moja manželka rozhodla skončiť s prácou ešte predtým, ako by sme začali mať nárok na Medicare.


  Budem sa opakovať: ako stojí aj v názve tejto knihy, naše investície sú esenciou jednoduchosti.


  Uvidíte, že nie som fanúšikom investičného smeru, ktorý hlása potrebu „viacerých zdrojov príjmov“. Za mňa platí, že menej je viac. Preto nevlastníme žiaden dobytok, zlato, anuity, krypto ani nič podobné.


  Keď som v roku 2011 prestal pracovať a plne si začal užívať našu finančnú nezávislosť, stále sme mali nejaké zvyšné investície z minulosti. Boli to posledné pozostatky našich mnohých investičných chýb, ktoré sme za tie roky urobili. Teraz na dôchodku sme ich rozpustili ako prvé, pretože sme potrebovali peniaze. Väčšinou vznikli z myšlienky, že dokážem vybrať investície, ktoré prekonajú základný akciový index**. Trvalo mi pridlho pochopiť, aká neuveriteľne náročná úloha to je. Zachránili nás tri veci:


  


  1. Naša neotrasiteľná miera šetrenia 50 %.


  2. Vyhýbanie sa dlhu. Nikdy sme nesplácali auto.


  3. A nakoniec pochopenie lekcií o indexovaní od Jacka Bogla, zakladateľa skupiny Vanguard Group a tvorcu indexových fondov,*** ktoré zdokonalil pred desiatkami rokov.


  


  Pri pohľade do minulosti ma udivuje, koľkokrát som sa na svojej ceste musel popáliť. A napriek tomu nás tieto tri princípy dostali tam, kde sme chceli. Nech je to povzbudenie pre všetkých tých, ktorým v minulosti niečo nevyšlo, ale sú pripravení sa zmeniť.


  Na začiatku svojej cesty som nepoznal nikoho, kto by si zvolil rovnakú cestu. Netušil som, kam ma zavedie alebo kam by ma mohla zaviesť. Nemal mi kto povedať, že vyberanie jednotlivých akcií je nezmysel a že na dosiahnutie finančnej nezávislosti nemusíme všetko riskovať. Už len to by mi ušetrilo 50 000 dolárov, o ktoré som prišiel pre spoločnosť Mariah International (firma na ťažbu zlata s centovými akciami), ktorej sa nepodarilo urobiť zo mňa boháča.


  A tak som teraz (opäť) na dôchodku a je to úžasný pocit. Teším sa, že nemám regulárny pracovný čas. Môžem zostať hore do štvrtej v noci a vyspávať do obeda. Prípadne môžem vstať o pol piatej ráno a pozrieť si východ slnka. Môžem byť doma alebo na mesiace zmiznúť ktoviekam. Keď ma kopne múza, prispievam na svoj blog, dokonca možno ešte napíšem jednu či dve knihy. Alebo budem sedieť na verande a čítať knihy, ktoré napísali iní.


  Jednou z vecí, ktoré najviac ľutujem, je, že som strávil príliš veľa času strachovaním sa, ako niektoré veci vypália. Je to ohromná škoda, ale mám to tak trochu v sebe. Vy to nerobte.


  Čím som starší, tým viac si cením každý deň. Bez štipky ľútosti sa zbavujem vecí, aktivít, ľudí a všetkého, čo mi do života neprináša žiadnu hodnotu, pričom vyhľadávam to, čo ho obohacuje.


  Náš svet je veľký a krásny. Peniaze sú len jeho malá súčasť. Ale Fuck You Money vám dajú slobodu, zdroje a čas preskúmať ho podľa seba. Či už odídete do dôchodku, alebo nie. Užívajte si svoju cestu.


  VECI SA MENIA, ALE HLAVNÉ PRINCÍPY ZOSTÁVAJÚ


  Zostavovanie tohto zrevidovaného vydania mi dalo príležitosť prehodnotiť posledných desať rokov od prvého vydania knihy Jednoduchá cesta k bohatstvu.


  Ako prvé ma v osobnej rovine najviac teší, že som mohol na revízii pracovať so svojou dcérou. Koniec koncov, všetko sa začalo našimi rozhovormi, keď bola ešte dieťaťom, a poháňal ma strach, že by som ju mohol odradiť od všetkého, čo súvisí s peniazmi, keďže som začal príliš zhurta a príliš skoro. Cítim veľké zadosťučinenie, že kruh sa uzavrel a mohli sme na tejto knihe pracovať spoločne.


  Často sa ma pýtajú, či sa stotožňuje s konceptmi, ktoré v nej opisujem. S veľkou úľavou môžem povedať, že áno. Pretože toto všetko som robil s cieľom presvedčiť len jediného človeka. Svojou prácou na tejto knihe mi nielenže pomohla a oživila celý proces, ale mi aj ukázala, ako hlboko porozumela a prijala túto cestu. A teraz po tridsiatke dokonca ukončuje vlastnú cestu za finančnou nezávislosťou.


  Napriek tomu si ma rada doberá a vraví: „Vieš, oci, keby som počúvala tvoje rady odmalička, nebol by žiaden blog, žiadne ,Chautauqua‘**** udalosti, žiadne knihy – nikto by s tebou neviedol rozhovory a vydavateľstvo Authors Equity by nechcelo vydať ani toto nové vydanie.“


  Druhá najčastejšia otázka, ktorú dostávam, je, či princípy v tejto knihe ešte stále fungujú. Odpoveď znie: jednoznačne.


  Tento prístup je navrhnutý tak, aby pretrval desaťročia. Za predpokladu, že moja dcéra prežije dlhý a zdravý život, bude sa nimi riadiť sedemdesiat alebo osemdesiat rokov, takisto aj jej dediči. A hoci toto vydanie obsahuje mnoho noviniek a nových mate­riálov, princípy zostávajú do bodky rovnaké.


  Aj keď ma táto druhá otázka vždy pobaví, rozumiem vašim obavám. Od vydania tejto knihy svet prešiel tŕnistou cestou. Vrátila sa inflácia, ktorá vyhnala úrokové sadzby vyššie. Prežili sme prvú globálnu pandémiu za sto rokov a následný pád na burze. Sú tu nové, miestami desivé technológie. Vnucujú nám nové špekulácie ako bitcoiny***** a meme akcie. Máme globálne otepľovanie a vypukli nové vojny.


  A hoci sa nám rýchlosť zmien zdá bezprecedentná, v skutočnosti to tak nie je: v prítomnom okamihu sa svet vždy javí nestabilný. Konkrétnosti sa menia, ale chaos zostáva. A preto mi posledné desaťročie prinášalo rovnaké pocity ako tých šesť pred ním.


  Čo to teda znamená pre nás investorov? Nuž, za polstoročia, čo investujem (1975 až 2025), index S&P 500****** napriek všetkým výzvam rástol v priemere o 12,2 % ročne.1 Tejto šokujúcej skutočnosti sa budeme viac venovať na ďalších stranách.


  Takže áno, za desať rokov sa toho môže stať veľa. No keď sa nad tým zamýšľam, som si viac než kedykoľvek istý, že princípy, ktorým sa budeme venovať vo zvyšku tejto knihy, naďalej platia.


  Jednoduchá cesta k bohatstvu je navrhnutá tak, aby prešla skúškou času. Za týchto desať rokov fungovala výnimočne dobre všetkým ľuďom, ktorí ju nasledovali, rovnako ako mojej dcére. Aj mne by padla na úžitok počas prvých päťdesiatich rokov investovania, keby som bol taký múdry a prišiel na ňu už v roku 1975. Nikto nepozná budúcnosť, ale toto je podľa môjho názoru ten najlepší spôsob, ako ju možno finančne zvládnuť. Takto to robíme ja a moja dcéra.


  A nemyslite si, že to bola prechádzka ružovou záhradou. Čo sa mi teraz zdá jednoduché a jasné, ma naučila len tvrdá realita a zabralo to desaťročia. Prvé listy pre svoju dcéru, môj blog a teraz táto kniha obsahujú všetku moju snahu ukázať jej, ktoré prístupy fungujú, kde ležia mínové polia a aké by to všetko mohlo a malo byť jednoduché. Dúfam, že pomocou týchto princípov bude jej cesta bezproblémová, s menším množstvom prešľapov a že svoju vlastnú finančnú nezávislosť dosiahne rýchlejšie a bezbolestnejšie.


  Teraz, keď ste si vybrali túto knihu, dúfam v to isté aj pre vás. Poďme začať.


  DÔLEŽITÁ POZNÁMKA K PREDPOVEDIAM


  V tejto knihe natrafíte na rôzne scenáre „čo ak“. Vytvorili sme ich tak, že sme si vybrali z mnohých investičných bezplatných online kalkulačiek a zvolili parametre, ktoré do nich vložiť. Tieto scenáre spravidla slúžia výlučne na to, aby sme niečo vysvetlili či demonštrovali. A hoci sú vstupné údaje presné, výsledky nie sú predpoveďou do budúcna ani ňou byť nemôžu.


  V každom príklade vás odkazujem na jednu z troch kalkulačiek*******:


  


  Kalkulačka A – S&P 500 kalkulačka zhodnotenia s reinvestovaním dividend: https://dqydj.net/sp-500-return-calculator/


  


  • Použite ju vtedy, keď chcete zistiť výnosnosť indexu S&P 500 za určité obdobie.


  • Po zadaní dátumov, ktoré vás zaujímajú, kliknite na Calculate (Vypočítať) a zobrazia sa výsledky.


  


  Kalkulačka B – S&P 500 kalkulačka pravidelného reinvestovania (s dividendami): https://dqydj.net/sp-500-dividend-reinvestment-and-periodic-investment-calculator/


  


  • Táto kalkulačka vám ukáže, akú silu má pravidelné investovanie ľubovoľnej sumy.


  • Ak ju chcete používať ako ja, použite tento postup: (1) vložte časové ohraničenie, počiatočnú sumu a výšku vášho pravidelného investovania, (2) kliknite na Keep It Constant (Ponechať konštantné), (3) kliknite na Advanced (Pokročilé), (4) kliknite na Ignore Taxes (Ignorovať dane) a Ignore Fees (Ignorovať poplatky), potom (5) kliknite na Calculate (Vypočítať).


  


  Kalkulačka C – základná investičná kalkulačka:


  https://www.calculator.net/investment-calculator.html


  


  • Táto kalkulačka vám umožňuje vidieť výsledky pri zadaní ľubovoľných výšok vkladov, časových období, očakávaných výnosov a najlepšie načasovanie a výšku dodatočných vkladov.


  • Vždy začnite so zakliknutou dlaždicou End Amount (Konečná suma). Potom len zadajte svoje údaje a kliknite na Calculate (Vypočítať).


  


  Pri prehrávaní rôznych scenárov zistíte, že som zvolil tieto parametre:


  


  • Reinvestovať dividendy, pretože tak to investori štandardne robia (aj by mali), keď investujú s cieľom budovať svoj majetok.


  • Ignorovať infláciu (je príliš nepredvídateľná), dane (priveľké rozdiely u jednotlivcov) a poplatky (tiež sú premenlivé, a ak si zvolíte indexové fondy, ktoré odporúčam, aj minimálne).


  • V scenároch s počiatočnými a/alebo opakovanými investíciami som si zvolil investovať na začiatku mesiaca alebo roka.


  


  Ak vás zaujíma, ako vyzerajú vaše čísla, a chcete vidieť potenciál zmeny ktorejkoľvek z daných premenných, odporúčam vám otvoriť si dané kalkulačky a vložiť do nich svoje údaje s vašimi vlastnými špecifikáciami.


  V pôvodnej verzii tejto knihy (napísanej v roku 2015) som sa odvolával na štyridsaťročné obdobie začínajúce januárom 1975. Zvolil som si ho z viacerých dôvodov:


  


  • Je to príjemné, solídne obdobie pozostávajúce z viacerých desaťročí a táto kniha propaguje dlhodobé investovanie.


  • V roku 1975 založil Jack Bogle spoločnosť Vanguard (a nasledujúci rok spustil prvý indexový fond na svete) a táto kniha propaguje investovanie do indexových fondov.


  • V roku 1975 som zhodou okolností začal investovať – ale to je pre vás irelevantné.


  


  Ukazuje sa, že od januára 1975 do januára 2015 rástol akciový trh pri parametroch indikovaných vyššie v priemere o 11,9 % ročne. Skutočné miery návratnosti pre jednotlivé roky sa diametrálne líšili. Keď sa však situácia upokojila, za obdobie štyridsiatich rokov bola priemerná návratnosť 11,9 % ročne.


  Toto číslo mi vyrazilo dych, a tak som sa plný očakávaní chystal zistiť čísla do nového vydania. Napokon, prekonali sme pandémiu, v dôsledku nej aj pokles trhu o 34 % a pokles na medveďom trhu v roku 2022 o 22 %. Ale napriek tomu všetkému dosahoval trh za takmer polstoročie od januára 1975 do decembra 2024 priemerné ročné zhodnotenie vo výške 12,2 %.


  Už počujem všetkých frflošov: Od januára 2000 do januára 2009 nedosahoval trh ani zďaleka 12,2 %. Beriem. Vtedajšie výnosy boli na úrovni mizerných 3,8 % s reinvestovanými dividendami. Lenže toto časové obdobie zahŕňalo jedno z najhorších investičných období za posledných sto rokov.


  Počas jedného z najlepších období, od januára 1982 do januára 2000, bolo, naopak, zhodnotenie oveľa vyššie ako 12,2 %, a to približne 18,5 % ročne. V nedávnejšom období, od januára 2019 do decembra 2024 (najbližšie k času písania tejto knihy), to bolo 17 %.


  Faktom je, že je mimoriadne vzácne, aby trh v ktoromkoľvek roku dosiahol nejaké konkrétne zhodnotenie. Tento údaj sa navyše dramaticky mení v závislosti od toho, ktorú konkrétnu etapu chceme merať.


  A tu som zostal tak trochu na vážkach. Reálne, skutočné priemerné ročné zhodnotenie za posledných päťdesiat rokov bolo 12,2 %. No musím veľmi dôrazne podotknúť, že v žiadnom prípade by sa takéto zhodnotenie nemalo očakávať v budúcnosti.


  


  Nijakým spôsobom nenaznačujem, že by ste mali pri plánovaní budúcnosti rátať s ročným zhodnotením 12,2 %.


  


  Už len predstava, že by to tak niekto mohol pochopiť, ma prinútila vážne sa zamyslieť. Preto som zvažoval použiť iné časové obdobie. No s vyššie uvedenými premennými by opäť len vyšlo nejaké percento, s ktorým by sa takisto nedalo rátať do budúcnosti.


  Ďalšou možnosťou bolo použiť rovnaké časové obdobie, ale iné parametre. Výsledky by vyzerali takto:


  


  • Bez reinvestovania dividend: 9,25 %


  • Bez reinvestovania dividend so zohľadnením inflácie: 5,38 %


  • S reinvestovaním dividend so zohľadnením inflácie: 8,25 %


  


  Lenže z uvedených dôvodov mi tieto čísla pripadali ešte ne­použiteľnejšie, hoci už menej šokujúce.


  Krátko som zvažoval zvoliť nejaké náhodné, ale rozumne vyzerajúce percento, napríklad 8 %. A v niektorých mojich príkladoch toto číslo veruže aj uvidíte. Bežne sa vraví, že trh sa ročne zhodnocuje niekde medzi 8 a 12 %, a v takom prípade sa mi použitie tej nižšej hranice zdalo rozumnejšie. Ale opäť je to len číslo strelené z brucha – a kto určuje, čo je „rozumné“?


  Nakoniec som v prvej edícii tejto knihy väčšinou používal šokujúce číslo 11,9 % a v tomto novom vydaní som zvolil rovnako šokujúce číslo 12,2 %. Ako sa vraví: Tak to proste je. Ale opakujem:


  


  Nijakým spôsobom nenaznačujem, že by ste pri plánovaní budúcnosti mali rátať s ročným zhodnotením vo výške 11,9 % alebo 12,2 %.


  


  Len sa tu tak trochu zamýšľame nad tým, čo by bolo, keby, a skúmame rôzne možnosti. Ak vám hodnoty 11,9 alebo 12,2 % pripadajú privysoké, môžete použiť percento alebo časové obdobie, ktoré sa vám zdá realistickejšie.


  Nech by ste si zvolili čokoľvek, určite nečakajte takéto výnosy každý rok, aj keď budú v kontexte niekoľkých desaťročí správne. Nikto nevie presne predvídať budúcnosť a to treba mať na pamäti vždy, keď sa pozeráte na podobné cvičenia.


  A keďže to považujem za veľmi dôležité, nakoniec zopakujem to, čo som zahrnul aj do upozornenia o vplyve zmien v priebehu času na začiatku tejto knihy. Citujem v nej rôzne zákony a nariadenia a používam konkrétne čísla pre veci ako pomery nákladov podielových fondov, daňové pásma, limity pre príspevky do investičných účtov a podobne. Aj keď boli všetky tieto údaje počas aktualizácie tohto vydania správne, mohli sa zmeniť, kým sa kniha dostala do vašich rúk. No keďže pomocou nich primárne ilustrujem širšie koncepty, o ktorých píšem, vôbec na nich nezáleží. Ak sú však tieto čísla pre vašu situáciu dôležité alebo vás zaujímajú zo zvedavosti, neváhajte si vyhľadať tie najaktuálnejšie usmernenia a hodnoty.


  Až teraz môžeme začať.


  I. ČASŤ


  ORIENTÁCIA


  Príliv je vysoký, ale držím sa.


  Blondie


1. kapitola

DLH: NEPRÍPUSTNÉ BREMENO

Pár rokov po ukončení vysokej školy som si zaobstaral svoju prvú kreditku. Vtedy sa k nim dalo dostať oveľa ťažšie. Nie ako teraz, keď má svoj úver už aj môj nezamestnaný pudlík.

Prvý mesiac som vyčerpal približne 300 dolárov. Keď prišiel účet, boli na ňom platby rozdelené podľa obchodov a naspodku svietila celková suma. V pravom hornom rohu papiera bolo okienko so symbolom dolára a s prázdnym miestom vedľa. Pod ním stálo tučným písmom: „Splatná minimálna splátka: 10 dolárov.“

Neveril som vlastným očiam. Môžem si nakúpiť za 300 dolárov a oni odo mňa chcú len desať dolárov mesačne? A môžem nakupovať ďalej? Fíha! Paráda!

Lenže niekde vzadu v mysli som počul slová svojho otca: „Ak to znie príliš dobre na to, aby to bola pravda – je to tak.“ Žiadne „možno“ alebo „asi“. Je to tak.

Našťastie pri mne sedela aj moja staršia sestra. Ukázala na drobné písmo. Na odsek, v ktorom stálo, že zo zostatku 290 dolárov mi budú účtovať úrok vo výške 18 %. Dúfali, že si ho nevšimnem. Prosím? To si fakt myslia, že žeriem seno?!

V skutočnosti si to naozaj mysleli. Nebolo to nič osobné. Myslia si to o nás všetkých. A, bohužiaľ, až príliš často nie sú ďaleko od pravdy.

Na chvíľu sa zastavte a obzrite si ľudí okolo seba, obrazne aj doslova. Ak nazriete pod povrch, často uvidíte, ako nespochybniteľne prijímajú tú najnebezpečnejšiu prekážku v budovaní bohatstva: dlh.

Dlh je mocný nástroj marketérov. Umožňuje im predávať produkty a služby oveľa jednoduchšie – a oveľa drahšie –, ako keby neexistoval.

Myslíte si, že priemerná cena nového auta by sa vyšplhala na 50 000 dolárov bez kompletného financovania? Alebo že súkromné vysoké školy by stáli 200 000 dolárov, keby neboli študentské pôžičky tak pohodlne dostupné? Znova sa zamyslite.

Nečudo, že sa dlh vo veľkom propaguje a široko akceptuje ako absolútne bežná súčasť života. Ťažko sa argumentuje voči skutočnosti, že dlh sa „normalizoval“. Do druhého polroka 2024 si Američania niesli dlhové bremeno vo výške takmer 18 biliónov dolárov (v čase prvého vydania tejto knihy v roku 2015 to bolo 12 biliónov):



• 12,6 bilióna dolárov tvoria hypotéky,

• 1,6 bilióna dolárov tvoria študentské pôžičky,

• 3,7 bilióna dolárov tvoria ostatné spotrebiteľské pôžičky ako kreditné karty alebo autá.



V čase, keď čítate túto knihu, je to číslo bezpochyby vyššie. Najznepokojivejšie však je, že zrejme nikoho z vašich známych to netrápi. Dokonca väčšina v dlhu vidí vstupenku do „lepšieho života“.

Nalejme si čistého vína. Táto kniha vás má naviesť k finančnej nezávislosti. Je o tom, ako si kúpiť finančnú slobodu. Má vám pomôcť stať sa bohatými a posadiť vás do čela svojho finančného osudu.

Opäť sa pozrite na ľudí okolo seba. Väčšina z nich to nikdy nedosiahne a ten najväčší dôvod je, že sa jednoducho zmierili s dlhom.

Ak mienite dosiahnuť finančnú slobodu, musíte myslieť inak. Začnite uvedomením, že dlh by sa nemal považovať za normálny. Mal by sa vnímať ako krutý a zákerný ničiteľ bohatstva, akým v skutočnosti je. Vo vašom finančnom živote nemá miesto.

Myšlienka, že toľko ľudí sa úplne pokojne zahrabe do dlhov, je pre mňa taká nepochopiteľná, že mi príde bizarné niekomu vysvetľovať, prečo je to zlý nápad. Tu je zopár dôvodov:

• Zhorší sa váš životný štandard. Nehovoriac o akýchkoľvek ašpiráciách na finančnú slobodu. Aj keby bolo vaším cieľom žiť ten najkonzumnejší životný štýl, čím väčší dlh máte, tým väčšiu časť vášho príjmu zhltnú splátky úrokov. Časť svojho príjmu (v niektorých prípadoch značnú) ste už minuli.

• Ste otrokom toho zdroja príjmu, ktorý aktuálne máte. O dlh sa treba starať. Vaša praktická schopnosť rozhodovať sa v súlade so svojimi hodnotami a dlhodobými cieľmi je vážne obmedzená.

• Narastá hladina stresu. Máte pocit, akoby vás pochovali zaživa. Emocionálne a psychologické účinky dlhu sú skutočné a nebezpečné.

• Znášate rovnaké typy negatívnych emócií, aké zažívajú hociktorí závislí ľudia: hanbu, vinu, osamelosť a najviac zo všetkého bezmocnosť. Všetko to komplikuje aj fakt, že toto väzenie ste si vytvorili sami.

• Vaše možnosti sa môžu tak veľmi zúžiť a hladina stresu tak narásť, že existuje riziko výskytu sebadeštruktívnych vzorcov, ktoré len posilnia závislosť od míňania. Na alkohol alebo cigarety. Alebo sa paradoxne upnete na nakupovanie a ešte väčšie míňanie. Je to nebezpečný, samopoháňajúci cyklus.

• Dlh spôsobuje, že vaša pozornosť sa zameriava na minulosť, prítomnosť a budúcnosť výlučne v tom najhoršom svetle. Začnete sa fixovať na svoje minulé chyby, svoju súčasnú bolesť a katastrofu, ktorá sa nad vami týči.

• Mozog sa obvykle pred touto témou uzatvorí v nejasnej nádeji, že problém sa sám zázračne vyrieši v magickom čase budúcnosti. Život s dlhom sa hlboko vryje do vašich finančných postojov, návykov a hodnôt.



ČO S DLHOM, KTORÝ UŽ MÁM?

Aj keď naša mantra znie „Vyhýbajte sa dlhu za každú cenu“, ak už dlh máte, stojí za to zvážiť jeho predčasné splatenie s čo možno najefektívnejším využitím svojho kapitálu. Tu je môj približný návod v aktuálnej situácii:

Ak je váš úrok:



• menej ako 3 %, splácajte ho pomaly a namiesto predčasných splátok presmerujte peniaze do investícií,

• medzi 3 a 5 %, robte tak, ako vám to najviac vyhovuje – peniaze dávajte buď na dlh, alebo do investícií,

• viac ako 5 %, splaťte ho čo najskôr.



Toto je len čisto matematické hľadisko. Ešte by sa dalo veľa rozprávať o tom, ako sa zamerať na vykorenenie dlhu zo svojho života. Najmä ak máte problém držať svoj dlh pod kontrolou.



CHYSTÁM SA SPLATIŤ SVOJ DLH! ČO ĎALEJ?

O zbavovaní sa dlhu sa už popísalo nespočetné množstvo článkov a kníh. Ak budete mať aj po prečítaní tejto kapitoly pocit, že potrebujete dodatočnú pomoc a usmernenie, určite ich vyhľadajte. Buďte však opatrní, aby ste pri hľadaní tých správnych metód nezabudli aj konať. Pravdou je, že žiadna ľahká cesta neexistuje, no v skutočnosti je celkom jednoduchá.

Toto vám radím:



• Spravte si zoznam všetkých svojich dlhov.

• Zastavte všetko nezmyselné míňanie – a myslím tým naozaj všetko. Pretože tie pravidelné kávičky za 5 dolárov, večere za 30 dolárov a koktaily za 15 dolárov sa slušne nazbierajú. Keď s nimi skoncujete, uvoľníte prostriedky, ktoré vylejete na plamene dlhu spaľujúceho váš život.

• Zoraďte si dlhy podľa výšky úrokových sadzieb.

• Plaťte minimálne splátky na všetkých pôžičkách a zvyšok dostupných peňazí nasmerujte prioritne do pôžičky s najvyšším úrokom.

• Keď sa zbavíte prvého dlhu, presuňte sa na druhý s najvyšším úrokom a tak pokračujte až do konca zoznamu.




Toto by som nerobil:






























PODNIKATEĽSKÉ PÔŽIČKY






HYPOTÉKY

